CELEX: 32015R0242
Language: lt
Date: 2014-10-09 00:00:00
Title: 2014 m. spalio 9 d. Komisijos deleguotasis reglamentas (ES) 2015/242, kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką

17.2.2015   
            
            
               LT
            
            
               Europos Sąjungos oficialusis leidinys
            
            
               L 41/1
            
         KOMISIJOS DELEGUOTASIS REGLAMENTAS (ES) 2015/242
   2014 m. spalio 9 d.
   kuriuo nustatomos išsamios patariamųjų tarybų veiklos taisyklės pagal bendrą žuvininkystės politiką
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 45 straipsnio 4 dalį;
   kadangi:
   
               (1)
            
            
               Reglamente (ES) Nr. 1380/2013, visų pirma jo 43 straipsnyje, numatyta steigti patariamąsias tarybas siekiant paskatinti proporcingą atstovavimą visiems suinteresuotiesiems subjektams žvejybos ir akvakultūros srityje ir padėti įgyvendinti bendros žuvininkystės politikos tikslus;
            
         
               (2)
            
            
               patariamosios tarybos gali teikti Komisijai ir atitinkamoms valstybėms narėms rekomendacijas ir pasiūlymus dėl žuvininkystės valdymo ir socialinių, ekonominių ir išsaugojimo aspektų, susijusių su žvejyba bei akvakultūra. Jos gali informuoti Komisiją ir valstybes nares apie problemas, susijusias su žuvininkystės ir akvakultūros valdymu ir socialiniais, ekonominiais ir išsaugojimo aspektais jų geografiniame rajone ar kompetencijos srityje, ir glaudžiai bendradarbiaudamos su mokslininkais padėti rinkti, teikti ir analizuoti duomenis, būtinus išsaugojimo priemonėms plėtoti;
            
         
               (3)
            
            
               Tarybos sprendimu 2004/585/EB (2) įsteigiamos septynios regioninės patariamosios tarybos, o Reglamento (ES) Nr. 1380/2013 III priede taip pat minimos tuo reglamentu įsteigtos keturios naujos patariamosios tarybos;
            
         
               (4)
            
            
               kadangi Reglamentu (ES) Nr. 1380/2013 įsteigtos naujos patariamosios tarybos, būtina nustatyti tvarką, reglamentuojančią jų veiklos pradžią;
            
         
               (5)
            
            
               atsižvelgiant į patariamosioms taryboms numatytą svarbų vaidmenį regionalizuotoje bendros žuvininkystės politikoje ir laikantis Reglamento (ES) Nr. 1380/2013 3 straipsnio b ir f punktuose nustatytų gero valdymo principų, pagal to reglamento 43 straipsnio 1 dalį taip pat reikia užtikrinti, kad jų struktūra užtikrintų proporcingą atstovavimą visiems teisėtiems suinteresuotiesiems subjektams žuvininkystės srityje, įskaitant smulkiosios žvejybos laivynus ir, jei taikoma, akvakultūrą;
            
         
               (6)
            
            
               smulkiajai žvejybai tenka svarbus socialinis, ekonominis, aplinkosauginis ir kultūrinis vaidmuo daugelyje pakrančių bendruomenių visoje Europos Sąjungoje. Todėl būtina užtikrinti veiksmingą jų dalyvavimą patariamųjų tarybų veikloje, be kita ko padedant finansuoti dėl tokio dalyvavimo patiriamas išlaidas ir prarastas pajamas;
            
         
               (7)
            
            
               siekiant užtikrinti veiksmingą veikimą ir bendradarbiavimą su trečiųjų šalių suinteresuotaisiais subjektais, patariamosioms taryboms turi būti suteikta galimybė pritaikyti savo darbo metodus ir atlyginti išlaidas kiekvienu atveju atskirai,
            
         PRIĖMĖ ŠĮ REGLAMENTĄ:
   1 straipsnis
   Taikymo sritis
   Šiuo reglamentu nustatomos išsamios Reglamento (ES) Nr. 1380/2013 43 straipsnyje nurodytų patariamųjų tarybų veiklos taisyklės.
   2 straipsnis
   Terminų apibrėžtys
   Šiame reglamente vartojamų terminų apibrėžtys:
   1.   „atitinkama valstybė narė“– valstybė narė, turinti tiesioginių valdymo interesų, kaip apibrėžta Reglamento (ES) Nr. 1380/2013 4 straipsnio 1 dalies 22 punkte, susijusių su Reglamento (ES) Nr. 1380/2013 III priedo 1 straipsnyje nustatyta patariamosios tarybos kompetencijos zona. Akvakultūros patariamosios tarybos ir Rinkų patariamosios tarybos atvejais „atitinkama valstybė narė“ reiškia visas Sąjungos valstybes nares;
   2.   „sektoriaus organizacijos“– organizacijos, atstovaujančios žvejams, o Akvakultūros patariamosios tarybos atveju – akvakultūros veiklos vykdytojams, ir perdirbimo bei prekybos sektorių atstovai;
   3.   „kitos interesų grupės“– grupių atstovai, kurioms bendra žuvininkystės politika daro poveikį, visų pirma aplinkosaugos organizacijos ir vartotojų grupės, išskyrus sektorių organizacijas.
   3 straipsnis
   Naujų patariamųjų tarybų veiklos pradžia
   1.   Sektoriaus organizacijos ir kitos interesų grupės, turinčios interesų, susijusių su viena iš Reglamento (ES) Nr. 1380/2013 43 straipsnio 2 dalyje nurodytų patariamųjų tarybų, Komisijai pateikia bendrą prašymą dėl atitinkamos patariamosios tarybos veiklos pradžios. Bendras prašymas turi derėti su bendros žuvininkystės politikos tikslais ir principais, išdėstytais Reglamente (ES) Nr. 1380/2013 ir ypač jo 43 straipsnio 1 dalyje bei III priede. Jame pateikiama:
   
               a)
            
            
               tikslų aprašas;
            
         
               b)
            
            
               veiklos principai;
            
         
               c)
            
            
               darbo tvarkos taisyklės;
            
         
               d)
            
            
               sektoriaus organizacijų ir kitų interesų grupių sąrašas.
            
         2.   Patikrinusi, ar bendras prašymas atitinka Reglamente (ES) Nr. 1380/2013 ir ypač III jo priede nustatytas taisykles, taip pat šiame reglamente nustatytas taisykles, Komisija perduoda jį atitinkamoms valstybėms narėms per du mėnesius nuo jo gavimo. Komisija gali siūlyti bendrą prašymą iš dalies pakeisti siekdama užtikrinti, kad būtų laikomasi visų šiame straipsnyje nurodytų reikalavimų.
   3.   Atitinkamos valstybės narės nusprendžia, ar prašymą pasirašys atstovaujančios sektoriaus organizacijos ir kitos interesų grupės, ir praneša Komisijai apie savo sutarimą per vieną mėnesį nuo bendro prašymo gavimo. Remiantis tų valstybių narių pastabomis, Komisija gali paprašyti pateikti daugiau pakeitimų ar paaiškinimų.
   4.   Komisija Europos Sąjungos oficialiojo leidinio C serijoje skelbia pranešimą apie kiekvienos naujos patariamosios tarybos veiklos pradžią. Ji neskelbia tos informacijos tol, kol nėra įvykdyti visi 1 dalyje nurodyti reikalavimai. Patariamoji taryba pradeda veikti tame pranešime nurodytą dieną, kuri negali būti ankstesnė už dieną, kurią pranešimas paskelbtas.
   4 straipsnis
   Patariamųjų tarybų struktūra ir organizavimas
   1.   Patariamųjų tarybų struktūra ir organizavimas atitinka ne tik Reglamento (ES) Nr. 1380/2013 43 straipsnio 1 dalies, 45 straipsnio 1–3 dalių ir III priedo nuostatas, bet ir šio straipsnio 2–6 dalis.
   2.   Patariamosios tarybos generalinė asamblėja
   
               a)
            
            
               priima patariamosios tarybos darbo tvarkos taisykles;
            
         
               b)
            
            
               susitinka bent kartą per metus patvirtinti patariamosios tarybos metinę ataskaitą, metinį strateginį planą ir metinį biudžetą.
            
         3.   Generalinė asamblėja skiria vykdomąjį komitetą, kurį sudaro ne daugiau kaip dvidešimt penki nariai. Pasikonsultavusi su Komisija, generalinė asamblėja gali nuspręsti paskirti vykdomąjį komitetą, kurį sudaro ne daugiau kaip 30 narių siekiant užtikrinti deramą smulkiosios žvejybos laivynų atstovavimą.
   4.   Generalinė asamblėja užtikrina nešališkus narystės mokesčius, kurie sudaro sąlygas darniai ir plačiai atstovauti visiems suinteresuotiesiems subjektams, atsižvelgdama į jų finansinį pajėgumą.
   5.   Vykdomasis komitetas:
   
               a)
            
            
               vadovauja ir valdo vykdant patariamosios tarybos užduotis pagal Reglamento (ES) Nr. 1380/2013 44 straipsnio 2 ir 3 dalis;
            
         
               b)
            
            
               rengia metinę ataskaitą, metinį strateginį planą ir metinį biudžetą;
            
         
               c)
            
            
               priima rekomendacijas ir pasiūlymus, kaip nurodyta Reglamento (ES) Nr. 1380/2013 44 straipsnio 2 dalyje.
            
         6.   Generalinė asamblėja ir vykdomasis komitetas užtikrina darnų ir platų atstovavimą visiems suinteresuotiesiems subjektams, atitinkamais atvejais ypatingą dėmesį skirdami smulkiosios žvejybos laivynams. Smulkiosios žvejybos laivynų atstovų skaičius turėtų atitikti valstybių narių žvejybos sektoriaus dalį, kurią užima atitinkami smulkiosios žvejybos laivynai.
   5 straipsnis
   Darbo metodai
   Priimdama sprendimą dėl savo darbo metodų, kiekviena patariamoji taryba siekia užtikrinti veiksmingą ir visapusišką visų narių dalyvavimą naudodamasi šiuolaikinėmis IT komunikacijos priemonėmis ir teikdama vertimo žodžiu ir raštu paslaugas.
   6 straipsnis
   Patariamųjų tarybų finansinis įnašas
   1.   Kiekviena patariamoji taryba smulkiosios žvejybos laivynų organizacijoms atstovaujantiems žvejams už veiksmingą jų dalyvavimą jos darbe ne tik apmoka kelionės ir apgyvendinimo išlaidas, bet teikia ir papildomą kompensaciją. Tokia kompensacija tinkamai pagrindžiama kiekvienu atveju atskirai.
   2.   Kviesdamos stebėtojus iš Reglamento Nr. 1380/2013 III priedo 2 dalies k punkte nurodytų trečiųjų šalių, patariamosios tarybos gali prisidėti prie tų stebėtojų kelionės ir apgyvendinimo išlaidų finansavimo tomis pačiomis sąlygomis, kurias jos taiko savo nariams.
   7 straipsnis
   Valstybių narių parama
   Valstybės narės gali teikti reikiamą techninę, logistinę ir finansinę paramą, kad sudarytų geresnes sąlygas veikti patariamosioms taryboms.
   8 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. spalio 9 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
   
      (2)  2004 m. liepos 19 d. Tarybos sprendimas, įsteigiantis regionines patariamąsias tarybas pagal Bendrąją žuvininkystės politiką (OL L 256, 2004 8 3, p. 17).